<classify> LICHA ya kutekwa kwa mtalii raia wa Marekani hivi karibuni katika ardhi ya Uganda, Rais Yoweri Museveni amesisitiza kuwa, nchi iko salama kwa watalii na raia wengine.Aidha, amesisitiza kuwa, itaendelea kuimarisha ulinzi katika maeneo yote ya nchi, yakiwemo ya hifadhi za taifa ambako kunakuwa na wageni wengi wa kimataifa. Mtalii huyo mwanamke, Kimberly Endicott akiwa na mwongoza watalii, Jean-Paul Mirenge walipatikana salama mwishoni mwa wiki baada ya kushikiliwa na watekaji kwa siku sita, na kisha kuachiwa baada ya kulipa kiasi cha fedha walichotakiwa kukitoa.Kupitia mtandao wake wa Twitter, Rais Museveni aliandika; Uganda iko salama. Njooni mfurahie vitu vizuri ndani ya Uganda na kuendelea, Hakikisheni mnapambana na hawa wahalifu. Endeleeni kuimarisha usalama katika hifadhi zetu.Raia huyo wa Marekani na mwongozaji wake, walitekwa wakiwa katika Hifadhi ya Taifa ya Malkia Elizabeth iliyopo magharibi mwa Uganda. Kitendo hicho kimeichafua nchi ambayo ina utajiri mkubwa wa maeneo ya utalii. Uganda ina sokwe adimu wa milimani na wanyama wengine, ina mvuto wa Ziwa Victoria linalopatikana pia katika nchi za Kenya na Tanzania, lakini kivutio kingine kipo katika safu ya milima ya Rwenzori yenye barafu nyingi.  <topic>: KITAIFA 